Urmareste Modifică dimensiunea fontului: Play

Bucureşti, 6 iun /Agerpres/ - Fostul premier Victor Ponta spune că Uniunea Salvaţi Bucureştiul este o mişcare europeană de extremă stânga, iar Nicuşor Dan seamănă foarte bine cu Pablo Iglesias, liderul formaţiunii Podemos din Spania.



"Am constatat şi eu că Uniunea Salvaţi Bucureştiul e o mişcare europeană de extremă stânga, genul Podemos din Spania. Am văzut şi eu genul acesta de electorat, am văzut cum s-a votat în Grecia pentru Syriza, genul de mişcări care acumulează votul antisistem, votul împotriva partidelor tradiţionale, dar care, când ajung să guverneze, ori fac ca Tsipras, adică o întoarcere ca la Ploieşti şi tot ce au zis în campanie nu e adevărat, ori iese un dezastru. Dar e clar că mergem şi noi în trendul ăsta european, spre o mişcare de extremă stângă", a afirmat Ponta, luni, la DCNews.



El a adăugat că liderul USB, Nicuşor Dan, seamănă foarte bine cu Pablo Iglesias, liderul Podemos.



"Dacă aveţi curiozitatea să îl urmăriţi pe Pablo Iglesias, liderul Podemos, care va fi probabil locul doi în Spania, o să vedeţi de unde se inspiră Nicuşor Dan", a declarat Ponta.



Fostul premier a opinat că, probabil, mulţi dintre foştii votanţi ai lui Dan Diaconescu au votat acum pentru Nicuşor Dan. AGERPRES/(A - autor: Dana Piciu, editor: Andreea Rotaru)